Ο Τσιγγάνος (ταινία)

***Ο Τσιγγάνος*** () είναι Γαλλο- 
Ιταλική αστυνομική δραματική περιπέτεια του 1975 σε σενάριο και σκηνοθεσία του Ζοζέ Ζιοβανί βασισμένη στο μυθιστόρημά του με τίτλο *Histoire de fou*. 
Πρωταγωνιστούν οι Αλέν Ντελόν, Μαρσέλ Μποζουφί, Ρενάτο Σαλβατόρι, Ανί Ζιραρντό και ο Πολ Μερίς στην τελευταία του κινηματογραφική του εμφάνιση.

## Πλοκή
Ο Ούγκο Σενάρ, γνωστός και ως «Τσιγγάνος», μόλις απέδρασε από τη φυλακή. Είναι ένας σκληρός γκάνγκστερ, ο οποίος εναντιώνεται σε μια κοινωνία που, σύμφωνα με τον ίδιο, τοποθετεί τους τσιγγάνους «από τα παιδικά τους χρόνια στο εδώλιο». Στα περίχωρα του Παρισιού η αστυνομία θα κάνει εφόδο σε έναν καταυλισμό τσιγγάνων αναζητώντας τον Τσιγγάνο, για μια σειρά ένοπλων ληστείων. Παρά τις διεξοδικές έρευνες στον καταυλισμό οι αστυνομικές αρχές δεν θα καταφέρουν να τον εντοπίσουν, καθώς αυτός θα είναι κρυμμένος σε μια ειδική κρυψώνα ενός παλιού λεωφορείου, όπου ζει ο πατέρας του. Ο Τσιγγάνος αν και φέρεται αυστηρά στους δύο συνεργούς του και τιμωρεί ανελέητα όσους τον «προδίδουν», είναι σκληρός και με τον ίδιο τον εαυτό του: περιφρονεί την πολυτέλεια, σε σημείο να μην φοράει ποτέ κοστούμι και να πίνει μόνο νερό. Σύμφωνα με τον Αστυνομικό Επιθεωρητή Μπλοτ, είναι «ένας μοναχικός λύκος, που κυνηγά την αγέλη του».

Ο Γιαν Κικ είναι επίσης ένας έμπειρος γκάνγκστερ, αλλά εντελώς διαφορετικού είδους: είναι ένας κλέφτης υψηλού επιπέδου που ακολουθεί έναν άνετο τρόπο ζωής. Οι ληστείες του προετοιμάζονται πάντα σχολαστικά, γι' αυτό και αυτός ο ίδιος δεν έχει καταδικαστεί σχεδόν ποτέ. Ένα πρωί, όταν ο Γιαν επιστρέφει από την κλοπή που διέπραξε νωρίτερα σε ένα κοσμηματοπωλείο, μαλώνει με τη γυναίκα του επειδή έμαθε ότι τον απατά με έναν αστυνομικό. Στο τέλος της λογομαχίας, η γυναίκα πέφτει από το μπαλκόνι και σκοτώνεται. Έχοντας επίγνωση ότι η αστυνομία δεν θα παραλείψει να αποδείξει τη σύνδεση των δύο περιστατικών, αποφασίζει να εξαφανιστεί. Αφήνει το Παρίσι, με προορισμό τη Γαλλική Ριβιέρα. Όμως, κατά τη διάρκεια της φυγής του, ο δρόμος του θα διασταυρωθεί αρκετές φορές με αυτόν του Τσιγγάνου. Εν τω μεταξύ, ο Επιθεωρητή Μπλοτ ακολουθεί τα βήματα και των δύο γκάνγκστερ ταυτόχρονα.

Μια μέρα ο Μπλοτ ξεκινά μια επιχείρηση μεγάλης κλίμακας σε ένα μικρό πανδοχείο στο Champigny-sur-Marne όπου, κατά τύχη, βρίσκονται και οι δύο: ο Γιαν Κικ και ο Τσιγγάνος. Ο Γιαν συλλαμβάνεται, ένας από τους συνεργούς του τσιγγάνου σκοτώνεται, ενώ ο άλλος αιχμαλωτίζεται βαριά τραυματισμένος. Ο Τσιγγάνος είναι επίσης τραυματίας αλλά καταφέρνει να δραπετεύσει με μια μοτοσικλέτα.

Ο Μπλοτ είναι βαθιά πεπεισμένος ότι ο Γιαν Κικ είναι ο δράστης της ληστείας του κοσμηματοπωλείου, αλλά δεν έχει αποδείξεις. Παρατείνει την κράτηση του, σκεπτόμενος να τον κάνει να ομολογήσει, χωρίς όμως επιτυχία. Τελικά αναγκάζεται να απελευθερώσει τον Γιαν Κικ. Ο Τσιγγάνος εν τω μεταξύ έχει περιθάλψει τις πληγές του σε έναν κτηνίατρο. Στη συνέχεια επιστρέφει στον τσιγγάνικο καταυλισμό, όπου προστατεύεται από τους δικούς του. Ο Τσιγγάνος πιστεύει ότι ο Γιαν συνελήφθη στη θέση του και ως εκ τούτου του χρωστάει. Πηγαίνει στο Παρίσι για να δει τον Γιαν, ο οποίος τον υποδέχεται με σεβασμό και τον φιλοξενεί για τη νύχτα. Αλλά οι δύο άνδρες δεν γνωρίζουν ότι την ίδια νύχτα ο Επιθεωρητή Μπλοτ ετοιμάζει κάτι.

## Διανομή ρόλων
*Αλέν Ντελόν - Ούγκο Σενάρ/ο «Τσιγγάνος»
*Πολ Μερίς - Γιαν Κικ
*Μαρσέλ Μποζουφί - Επιθεωρητής Μπλοτ
*Ρενάτο Σαλβατόρι - Τζο Αμιλά/Τζο ο μποξέρ 
*Ανί Ζιραρντό - Νινί

## Κυκλοφορία
Η ταινία έκανε πρεμιέρα στις 5 Δεκεμβρίου 1975 στην Γαλλία. Στην Ελλάδα κυκλοφόρησε στις 24 Ιανουαρίου 1976 και προβλήθηκε μεταξύ άλλων στους κινηματογράφους «Αττικόν» και «Έλλη» της Αθήνας.

## Υποδοχή
### Κριτικές

Η εφημερίδα Αθηναϊκη έδωσε μια αρνητική κριτική στην ταινία το 1975, αναφέροντας χαρακτηριστικά πως *η ταινία δεν ασχολείται με το τσιγγάνικο πρόβλημα (παρά τις εμβόλιμες σκηνές) και ξοδεύεται σε μια περιπέτεια, χωρίς καθόλου σχεδόν, ψυχολογικό υπόβαθρο*.

Η Πατρίσια Σμαγκ έδωσε μια μικτή κριτική που δημοσεύθηκε στον ιστότοπο *cinemagazine.nl*  αναφέροντας μεταξύ άλλων: *Ως αστυνομική ταινία, ο «Τσιγγάνος» εξακολουθεί να λειτουργεί πολύ όμορφα, χάρη στις εξαιρετικές ερμηνείες σχεδόν όλων των ηθοποιών – ο Πωλ Μερίς στον πρωταγωνιστικό ρόλο. Ωστόσο, ο Ζοζέ Ζιοβανί, προλαβαίνει σε ό,τι αφορά την αξιοπιστία και αυτό είναι ένα πολύ μεγάλο αρνητικό σε αυτήν την ταινία. Το μοτίβο του κλέφτη τσιγγάνου Ούγκο Σενάρ επίσης δεν χρησιμοποιείται σχεδόν καθόλου, έτσι ώστε η ταινία να παρασύρεται κάπως άσκοπα προς το τέλος της. Προσθέστε σε αυτό και την μη εφευρετική κινηματογράφηση και μπορείτε μόνο να συμπεράνετε ότι ο «Τσιγγάνος» είναι, τουλάχιστον, ένα από τα πιο άχρωμα έργα του θρύλου της υποκριτικής Αλέν Ντελόν*.

## Παραπομπές
 
## Εξωτερικοί σύνδεσμοι
* 

Κατηγορία:Γαλλικές ταινίες της δεκαετίας 1970
Κατηγορία:Γαλλικές αστυνομικές θρίλερ ταινίες
Κατηγορία:Ταινίες σε σκηνοθεσία Ζοζέ Ζιοβανί
Κατηγορία:Γαλλόφωνες ταινίες
Κατηγορία:Ταινίες του 1975
Κατηγορία:Ταινίες γυρισμένες στη Γαλλία
Κατηγορία:Ταινίες με μουσική σύνθεση Κλοντ Μπολίνγκ
Κατηγορία:Ταινίες βασισμένες σε αστυνομικά μυθιστορήματα